Author: User
Last saved by: Administrator
Company: MFSR

Predkladacia správa

Úverový a záručný výbor vlády Slovenskej republiky zriadila vláda Slovenskej republiky v zmysle uznesenia č. 131/1999 zo dňa 10. februára 1999 a uznesením č. 797/2003 zo dňa 27. augusta 2003 prijala štatút Úverového a záručného výboru vlády Slovenskej republiky (ďalej len ÚZVV SR“).

V súvislosti s rozšírením činnosti ÚZVV SR, ktorý okrem doterajšieho posudzovania predložených návrhov uvedených v čl. 3 platného štatútu ÚZVV SR sa tento čl. 3 rozširuje aj o posúdenie predložených návrhom na poskytnutie a realizáciu špecifických štátnych záruk v súlade s EFSF Rámcovou zmluvou a zákonom č. 381/2010 Z. z. o špecifických štátnych zárukách a o zmene a doplnení niektorých zákonov. Zároveň vzhľadom na novelizáciu zákona č. 575/2001 Z. z. o organizácii činnosti vlády a organizácii ústrednej štátnej správy             v znení neskorších predpisov je potrebné v platnom štatúte ÚZVV SR zmeniť v čl. 4 ods. 1 zloženie výboru. 

V súlade s platným štatútom ÚZVV SR predseda výboru minister financií SR riadi jeho činnosť a odporúča organizačno-personálne zmeny vo výbore. V nadväznosti na túto skutočnosť Ministerstvo financií SR navrhuje odvolať bývalého ministra financií Ing. Jána Počiatka z funkcie predsedu ÚZVV SR, Ing. Petra Kažimíra z funkcie podpredsedu ÚZVV SR, Ing. Petra Žigu z funkcie člena ÚZVV SR, Ing. Milana Mojša z funkcie člena ÚZVV SR, Ing. Vladimíra Palša, CSc. z funkcie člena ÚZVV SR, JUDr. Martina Glváča z funkcie člena ÚZZV SR, Ing. Martina Barta, CSc. z funkcie člena ÚZVV vlády SR, Ing. Miloslava Šebeka z funkcie člena ÚZVV SR.

Ministerstvo financií SR zároveň navrhuje vymenovať do funkcie predsedu ÚZVV SR Ing. Ivana Mikloša, Ing. Vladimíra Tvarošku za podpredsedu ÚZVV SR, Ing. Martina Chrena za člena ÚZVV SR, Ing. Jána Hudackého za člena ÚZVV SR, MVDr. Gabriela Csicsaia, PhD.za člena ÚZVV SR, doc. MUDr. Jána Porubského, CSc. za člena ÚZVV SR, Luciu Nicholsonovú za člena ÚZVV SR.

K predloženému návrhu štatútu ÚZVV SR a k nominácii členov ÚZVV SR sa písomne vyjadrili jednotlivé rezorty, ktorých zástupcovia sú členmi ÚZVV SR.

Materiál nebol predložený na medzirezortné pripomienkové konanie. Podľa článku 10 odseku 7 Smernice na prípravu a predkladanie materiálov na rokovanie vlády SR (schválenej uznesením vlády SR č. 512 zo dňa 13. júna 2001) na pripomienkové konanie nemusí byť zaslaný materiál nelegislatívnej a nekoncepčnej povahy, ktorý nezasahuje do pôsobnosti iných orgánov verejnej moci a ani z neho nevyplývajú týmto orgánom nijaké úlohy a materiál, ktorý obsahuje personálne zmeny.